[pic] | KOMISIJA EVROPSKIH SKUPNOSTI |

Bruselj, 26.11.2008

COM(2008) 813 konč.

2008/0232 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1081/2006 o Evropskem socialnem skladu, da se dodajo vrste stroškov, upravičenih do prispevka iz ESS

OBRAZLOŽITVENI MEMORANDUM

- Razlogi za predlog in njegovi cilji

Namen predloga je poenostavitev izvedbe projektov v okviru Evropskega socialnega sklada.

- Splošno ozadje: novi izzivi za prihodnji ESS

Evropski socialni sklad (ESS) je bil ustanovljen s členom 146 Pogodbe, ki mu za cilj postavlja omogočanje lažjega zaposlovanja delavcev ter povečanje njihove geografske in poklicne mobilnosti. Evropski socialni sklad s podpiranjem politik in prednostnih nalog za dosego polne zaposlitve, za izboljšanje kakovosti in produktivnosti dela ter spodbujanje socialne vključenosti in kohezije v skladu s smernicami in priporočili evropske strategije zaposlovanja (ESZ) prispeva tudi k cilju ekonomske in socialne kohezije, določenemu v členu 158 Pogodbe ES.

Sedanja finančna kriza in upočasnitev gospodarske rasti povzročata hitro večanje konkurenčnih pritiskov na podjetja v Evropi in negativno vplivata na javne proračune. V številnih državah članicah se je rast občutno zmanjšala; v nekaterih je celo obstala. Brezposelnost narašča.

V tem okviru je ključnega pomena, da se Evropski socialni sklad kar najbolj izkoristi za olajšanje težav brezposelnih, zlasti najbolj ranljivih, v tem času upočasnitve gospodarske rasti. Narediti je treba vse za spodbujanje učinkovite, uspešne in hitre uporabe virov, ne da bi bila pri tem ogrožena načela dobrega finančnega poslovodenja. V tem okviru je cilj tega predloga dodati enostavnejšo metodo uporabe Evropskega socialnega sklada, tako da bi bil njegov prispevek k reševanju gospodarskih in socialnih izzivov, s katerimi se sooča Evropa, hitrejši in učinkovitejši.

Evropski parlament je večkrat poudaril ključni pomen poenostavitve za strukturne sklade. Evropsko računsko sodišče je v svojem letnem poročilu o izvrševanju splošnega proračuna za leto 2007 s tem v zvezi izdalo pomembno priporočilo. Priporoča poenostavitev „ osnove za izračun upravičenih stroškov in večjo uporabo povprečnin ali pavšalnih plačil namesto vračil ‚dejanskih stroškov[1]‛“ . Uporaba pavšalnih plačil iz ESS je za posredne stroške možna od leta 2007 dalje; 23 držav članic bo izkoristilo to določbo. Vendar plačilo povprečnin še ni zajeto v pravilih ESS. Cilj tega predloga je razširiti pavšalno financiranje na neposredne stroške; razširiti njegovo področje uporabe na stroške na enoto standardnega obsega in omogočiti uporabo sistemov pavšalnih plačil.

Predlog ne bo spremenil usmeritve uredbe Evropskega socialnega sklada glede štirih ključnih področij delovanja, ki jih je potrdil Evropski svet: povečanje prilagodljivosti delavcev in podjetij; izboljšanje dostopa do zaposlitve, preprečevanje brezposelnosti, podaljševanje delovne dobe in povečevanje udeležbe na trgu dela; okrepitev socialne vključenosti prikrajšanih ljudi s spodbujanjem njihove vključitve v zaposlitev in boj proti diskriminaciji ter spodbujanje partnerstev za reforme na področjih zaposlovanja in vključevanja.

V manj uspešnih regijah in državah članicah se bodo strukturni skladi še naprej osredotočali na pospeševanje strukturnega prilagajanja, rasti in ustvarjanja delovnih mest. S tem namenom in v skladu s ciljem „konvergenca“ bo ESS poleg zgoraj navedenih prednostnih nalog še naprej podpiral ukrepanje za razširitev in izboljšanje naložb v človeški kapital, zlasti z izboljšanjem sistemov izobraževanja in usposabljanja, in ukrepanje, katerega cilj je razvoj institucionalnih zmogljivosti in učinkovitosti javnih uprav na nacionalni, regionalni in lokalni ravni. Poleg tega predlog ne spreminja pozornosti, namenjene zavezanosti Unije k odpravi neenakosti med ženskami in moškimi ter pospeševanju dobrega upravljanja. Vključevanje socialnih partnerjev je še naprej posebnega pomena pri izvajanju prednostnih nalog in projektov Sklada še zlasti pri delnem preoblikovanju programov Evropskega socialnega sklada, če to zahtevajo sedanje gospodarske razmere.

Vzporedno s tem predlogom Komisija predlaga nekaj sprememb uredb strukturnih skladov (zlasti splošne uredbe), da bi omogočila njihovo uporabo na čim bolj učinkovit način kot del odziva na krizo. Ena od zadev, ki bodo vplivale na ESS, je predlog, da morajo povečana predplačila postati dostopna organom upravljanja, da ti lahko začnejo nove projekte.

- Usklajenost z drugimi politikami in cilji Unije

Se ne uporablja

1. PRAVNI ELEMENTI PREDLOGA

- Povzetek predlaganih ukrepov

Cilj predlaganega ukrepa je sprememba Uredbe ESS za uvedbo elementov, potrebnih za poenostavitev njenega upravljanja in uporabe.

- Pravna podlaga

Predlog temelji na členu 148 Pogodbe ES.

- Načelo subsidiarnosti

Načelo subsidiarnosti se ne uporablja, saj predlog sodi v izključno pristojnost Skupnosti.

2008/0232 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1081/2006 o Evropskem socialnem skladu, da se dodajo vrste stroškov, upravičenih do prispevka iz ESS

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 148 Pogodbe,

ob upoštevanju predloga Komisije [2],

ob upoštevanju mnenja Evropskega ekonomsko-socialnega odbora[3],

ob upoštevanju mnenja Odbora regij[4],

v skladu s postopkom iz člena 251 Pogodbe[5],

ob upoštevanju naslednjega:

(1) Člen 56 Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999[6] določa, da se pravila o upravičenosti izdatkov določijo na nacionalni ravni, ob upoštevanju izjem, ki jih določajo posebne uredbe za Evropski sklad za regionalni razvoj in Evropski socialni sklad (ESS).

(2) Člen 11(3) Uredbe (ES) št. 1081/2006 Evropskega parlamenta in Sveta z dne 5. julija 2006 o Evropskem socialnem skladu in razveljavitvi Uredbe (ES) št. 1784/1999[7] določa, kateri izdatki so upravičeni do prispevka iz ESS, kot je opredeljen v členu 11(1) navedene uredbe.

(3) Finančna kriza upravičuje potrebo po nadaljnjih poenostavitvah za olajšanje dostopa do nepovratnih pomoči, ki jih sofinancira Evropski socialni sklad.

(4) Evropsko računsko sodišče je v svojem letnem poročilu za leto 2007 priporočilo, naj se zakonodajni organi in Komisija pripravijo na ponoven pregled zasnove prihodnjih programov izdatkov s proučitvijo možnosti poenostavitve osnove za izračun upravičenih stroškov in povečanja uporabe povprečnin ali pavšalnih plačil namesto vračil ‚dejanskih stroškov‛.

(5) Za zagotovitev potrebne poenostavitve v poslovodenju, upravljanju in nadzoru projektov, ki prejemajo nepovratno pomoč ESS – zlasti v primeru sistema povračil, ki temelji na rezultatih –, je primerno dodati dve obliki upravičenih stroškov, namreč povprečnine in povprečne stroške na enoto standardnega obsega.

(6) Za zagotovitev pravne varnosti v zvezi z upravičenostjo izdatkov je treba to poenostavitev uporabljati za vse nepovratne pomoči iz ESS. Zato bo potrebna retroaktivna uporaba z učinkom od 1. avgusta 2006, datuma začetka veljavnosti Uredbe (ES) št. 1081/2006.

(7) Zato je treba Uredbo (ES) št. 1081/2006 ustrezno spremeniti –

SPREJELA NASLEDNJO UREDBO:

Člen 1

Odstavek 3 člena 11 Uredbe (ES) št. 1081/2006 se spremeni:

(1) Točka (b) se nadomesti z naslednjim:

„(b) v primeru nepovratnih pomoči:

(i) posredni stroški, navedeni na podlagi pavšala, do 20 % neposrednih stroškov projekta;

(ii) pavšalni stroški, izračunani z uporabo stroška na enoto standardnega obsega, kakor ga opredeli država članica;

(iii) povprečnine, ki zajemajo vse stroške ali del stroškov projekta. “

(2) Dodajo se naslednji drugi, tretji in četrti pododstavek:

„Možnosti iz točk (i), (ii) in (iii) točke (b) prvega pododstavka se lahko kombinirajo samo takrat, kadar vsaka od njih zajema različne kategorije upravičenih stroškov ali kadar so uporabljene za različne projekte v okviru istega ukrepa.

Stroški iz točk (i), (ii) in (iii) točke (b) prvega pododstavka se vnaprej določijo na podlagi poštenega, pravičnega in preverljivega izračuna.

Povprečnina iz točke (b) (iii) prvega pododstavka ne sme presegati 50 000 EUR.“

Člen 2

Ta uredba začne veljati dan po objavi v Uradnem listu Evropske unije .

Vendar se uporablja z učinkom od 1. avgusta 2006.

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Evropski parlament Za Svet

Predsednik Predsednik

[…] […]

[1] Letno poročilo Računskega sodišča o izvrševanju proračuna za proračunsko leto 2007 z odgovori institucij„Letno poročilo Računskega sodišča o izvrševanju proračuna za proračunsko leto 2007 z odgovori institucij“, poglavje 2, odstavek 42 (UL C 286, 51. leto,10.11.2008).

[2] UL C , , str. .

[3] UL C , , str. .

[4] UL C , , str. .

[5] UL C , , str. .

[6] UL C 210, 31.7.2006, str. 25.

[7] UL L 210, 31.7.2006, str. 12.